Predkladacia správa

Vláda Slovenskej republiky sa v programovom vyhlásení zaviazala vytvoriť podmienky na realizáciu v priemere 14 tis. bytov ročne.

Nadväzne na prijatú stratégiu realizácie programového vyhlásenia v oblasti bytovej výstavby boli zo strany štátu prijaté a legislatívne upravené nástroje na podporu rozvoja bývania. Ide najmä o systém hypotekárneho úverovania, stavebného sporenia a systém štátnej podpory podľa zákona o  Štátnom fonde rozvoja bývania. Okrem účasti na týchto systémoch financovania, štát podporuje rozvoj bývania aj systémom dotácií na výstavbu nájomných bytov, technickej vybavenosti súvisiacej s výstavbou a užívaním bytov a na odstraňovanie systémových porúch bytových domov.

Realizované opatrenia po roku 1998 sa prejavili vo zvýšenom počte dokončených bytov. Pokiaľ za prvé tri roky predchádzajúceho volebného obdobia (roky 1995 až 1997) sa v priemere dokončovalo 6 529 bytov, za tri roky tohto volebného obdobia (roky 1999 až 2001) sa v priemere zvýšil počet dokončovaných bytov o 74%, na 11 332 bytov. Ani tento výrazný nárast počtu dokončovaných bytov nestačil na plnenie záväzku z programového vyhlásenia vlády Slovenskej republiky, ktoré predpokladalo, že počty dokončovaných bytov sa v priemere zvýšia na dvojnásobok.

Popri časovom zaostávaní v počtoch dokončovaných bytov sa nedarilo ani dostatočne oživiť výstavbu nájomných bytov, určenú na bývanie sociálne slabých skupín obyvateľstva. Súkromní investori neprejavili o takúto výstavbu záujem a mestá, respektíve obce dôvodili, že nemajú na novú výstavbu nájomných bytov finančné prostriedky. Preto Ministerstvo výstavby a regionálneho rozvoja Slovenskej republiky (ďalej len “ministerstvo”) vytvorilo v roku 2001 podmienky na financovanie výstavby nájomných bytov pre mestá a obce tak, aby sa ich kapitálový vklad minimalizoval na obstaranie stavebného pozemku, projektovej dokumentácie a na spolufinancovanie technickej vybavenosti, ktorá podmieňuje užívanie nájomných bytov. Rozhodujúce financie na výstavbu nájomných bytov získavajú mesta a obce z pôžičky od Štátneho fondu rozvoja bývania (ďalej len “fond”) a z dotácií od ministerstva. Lehota splatnosti pôžičky a výška úroku je stanovená tak, že dovoľuje splácať poskytnutý úver z výnosov nájomného, pričom výška nájomného je nižšia ako neregulované, trhové nájomné v danej lokalite a zodpovedá príjmovým možnostiam nájomcov.
Ďalším opatrením ministerstva sa zaviedlo financovanie výstavby nájomných bytov osobitného (jednoduchšieho) štandardu v rómskych osadách. Keďže rómske osady sú spravidla súčasťou malých obcí, ktoré majú obmedzené finančné možnosti, ministerstvo poskytuje dotáciu maximálne do výšky 80% z obstarávacích nákladov nájomných bytov osobitného štandardu a zvyšok, minimálne 20% ich hodnoty sa zrealizuje vlastnou prácou budúcich užívateľov bytov. Aj v tomto prípade sa kapitálový vklad obcí minimalizoval na obstaranie stavebného pozemku a projektovej dokumentácie.

Ministerstvo poskytuje dotáciu aj na financovanie nákladov, spojených s výstavbou technickej vybavenosti, podmieňujúcej užívanie nájomných bytov bežného a osobitného štandardu.

Zavedený spôsob podpory výstavby nájomných bytov sa stretol s veľkým záujmom miest a obcí. Pokiaľ sa v roku 1999 začalo s výstavbou len 115 nájomných bytov, v roku 2001 v dôsledku prijatých opatrení sa počet začatých nájomných bytov zvýšil na 3 663 a v tomto roku sa za prvé štyri mesiace začalo s výstavbou 2 404 nájomných bytov.

Zvýšený záujem o výstavbu nájomných bytov, ale i bytov do vlastníctva spôsobil, že ministerstvo a ani fond nemajú dostatok prostriedkov, aby zabezpečili plynulé financovanie programov podpory rozvoja bývania v roku 2002. Predkladaný návrh hľadá možnosti financovania programov podpory rozvoja bývania tak, aby si nevyžiadali dodatočné zdroje zo štátneho rozpočtu na rok 2002 alebo z mimorozpočtových zdrojov. 

Materiál prešiel skráteným medzirezortným konaním. Pripomienky jednotlivých rezortov sú vyhodnotené v samostatnej prílohe.

Pripomienky, ktoré majú charakter odporúčania boli zväčša zohľadnené. Zásadné pripomienky k materiálu malo Ministerstvo vnútra SR, Ministerstvo hospodárstva SR a Ministerstvo financií SR.

Ministerstvo vnútra SR požadovalo, aby sa odpredaj nesplatených úverov fondu  uskutočnil na základe ponukového konania. Naše ministerstvo pripomienku akceptovalo a minister výstavby a regionálneho rozvoja SR vypísal ponukové konanie.
Ministerstvo financií SR uplatnilo pripomienku k zmene účelového určenia rozpočtových prostriedkov v objeme 338 650 000 Sk, ktoré boli pôvodne určené na zabezpečenie programu záruk a naše ministerstvo navrhlo, aby sa využili na program výstavby    nájomných bytov. Ministerstvo výstavby a regionálneho rozvoja SR túto pripomienku akceptovalo. 
Ďalšia pripomienka Ministerstva financií SR a pripomienka Ministerstva hospodárstva SR sa týka odpredaja nesplatených úverov fondu. Ministerstvo financií SR nesúhlasilo s odpredajom s poukazom na § 6 ods. 6 zákona č. 278/1993 Z. z. o správe majetku štátu.  Ministerstvo hospodárstva SR uvádza len argument, že ide o nízku cenu odpredaja nesplatených úverov. S pripomienkou Ministerstva financií  SR a Ministerstva hospodárstva SR nesúhlasíme. Odporúčame, aby vláda SR posudzovala  pohľadávky fondu rovnako ako pohľadávky štátnych peňažných ústavov, ktoré prevzala Slovenská konsolidačná banka s cieľom ich likvidácie, vrátane odpredaja. Návrh Ministerstva hospodárstva SR riešiť nedostatok prostriedkov vo fonde krátkodobým úverom sa nedá zrealizovať. Naše ministerstvo nemá dostatok prostriedkov na poskytnutie úverov a vec by sa musela riešiť s dopadom na štátny rozpočet v roku 2002, čo nie je priechodné.